Valke vat wapens wat 'nie veilig bewaar word' | Maroela Media
Daar is beslag gelê op altesaam 184 vuurwapens tussen 21 en 23 Augustus ná 'n gesamentlike operasie in Gauteng en die Wes-Kaap.
Die operasie was in samewerking tussen onder andere die Valke en verskeie eenhede van die polisie.
Kapt. Philani Nkwalase, woordvoerder van die Valke, het gesê die operasie is op die sakepersele in Meyerton, Henley-on-Klip en Johannesburg uitgevoer.
"Daar is op 184 vuurwapens, waaronder 115 rewolwers, vyf pistole, 60 jaggewere en vier haelgewere, beslag gelê. Dié beslaglegging volg op 'n deeglike ondersoek wat in Kaapstad begin het en na Gauteng oorgespoel het weens die beweerde gebrek aan ordentlike beheer van wettige vuurwapenvoorraad deur die wettige eienaars," het Nkwalase gesê.
Nkwalase het gesê die vuurwapens waarop daar beslag gelê is, sal gestuur word vir verdere forensiese ontleding om hul oorsprong te bepaal en vas te stel of dit in die pleeg van enige misdade gebruik is.
Niemand is in dié stadium nog in verband met die beslagleggings in hegtenis geneem nie hangende die ondersoek na die oortreding van die voorskrifte soos vervat in die Vuurwapenbeheerwet.
Die Valke het intussen in 'n onverwante voorval ook 'n beroep gedoen op enigiemand met inligting oor twee gesteelde jaggewere om na vore te kom.
'n Onbekende aantal verdagtes het glo tussen 8 en 9 Augustus 'n huis by die Samela Game Lodge op Paardebergweg in die Paarl binnegegaan en twee jaggewere asook verskeie huiswerktuie en klere gesteel.
Enigiemand met inligting oor die voorval kan kapt. Van Beulen by 071 481 3259 bel. 'n Beloning word uitgeloof vir inligting wat tot die suksesvolle opsporing van die wapens asook die inhegtenisneming en vervolging van die verdagtes kan lei.
Doodreg VALKE, ek het vir julle 'n paar POLISIESTASIES SE NAME Waar dit ook nie veilig bewaar word nie. Hulle is vinnig om dit weg te van van indiwidue maar nie by polisiestasies waar dit op die tafels le of by half oop kluise uithang nie ..
So sal wetsgehoorsame burgers gepolisieer word, want dis makliker.
Kan één organisasie só skeinheilig wees?!
Kluise is sekerlik die onveiligste plek vir wapens want dit is die rede hoekom jy n kluis koop……vir jou wapen natuurlim!!